Pracovný list k časti Židia pred bránami seredského tábora:

PRAMEŇ Č. 1: 

V Bratislave dňa 6. IX. 1941 

Vyhláška

Ministerstva vnútra zo dňa 1. septembra 1941, ktorou sa zakazuje Židom 
navštevovať verejné miestnosti. 

Podľa § 3 ods. 2 zákona číslo 190/1939 Sl. z. z dôvodov verejnej bezpečnosti 
zakazujem Židom /§ 1 ods. 1 Vl. nar. č. 63/1939 Sl. z. na území Slovenskej republiky 
návštevu verejných a zábavných miestností/divadla, kín, automatov, výstav, 
Dunajského veľtrhu a pod./. Nariadenie o kúpeľných miestach zostáva v platnosti. 

Nezachovanie tohto zákazu trescú okresné/štátne policajné/úrady podľa § 2 ods. 2 
uvedeného zákona. 

Táto vyhláška platí odo dňa vyhlásenia. 

Minister: 
Mach v. r. 

(Zdroj: Štátny archív v Nitre – pobočka Ivanka pri Nitre, fond: Štátny policajnú úrad) 

PRAMEŇ Č. 2: 

Ďalšie koncentrovanie Židov

Židia okresu Bratislava-vidiek a Piešťany musia sa nasťahovať do Sv. Jura
a Vrbového

       Bratislava, 30. mája 

Predseda Ústredného hospodárskeho
úradu po dohode s Ministerstvom
vnútra vyhlasuje vyhláškou č. 244-42
Úr. n. toto:

Podľa § 28, ods. 1. nar. č. 198-1941 Sl. z.
ukladám povinnosť Židom, ktorí
bývajú v obciach (osadách) a mestách –
okrem hlavného mesta Bratislavy
a ostatných okresných sídel – ako aj
Židom, ktorí bývajú v Piešťanoch, aby
sa zo svojich terajších bydlísk hneď
a bez prieťahu vysťahovali a aby sa
nasťahovali:

a) z obcí (osád) a miest okresu
Bratislava-vidiek do Svätého
Jura
b) z Piešťan a ostatných obcí
(osád) a miest okresu Piešťany
do Vrbového a
c) z ostatných obcí (osád) a miest
do sídla toho okresu, v ktorom
bývajú.

Sťahovacia povinnosť nepostihuje
Židov, ktorí majú platné oslobodenie
od pracovnej povinnosti
a sústreďovania, vydané
Ministerstvom vnútra.

Židia, ktorí podliehajú sťahovacej
povinnosti podľa tejto vyhlášky,
nepotrebujú osobitné povolenie na
presťahovanie a k cestovaniu.

Vysťahovanie Židov a ich
nasťahovanie do nových bydlísk podľa
tejto vyhlášky musí sa vykonať
najneskôr do 15. júna 1942.

Starostovi Ústredne Židov prikazujem,
aby vo svojej pôsobnosti vykonal bez
prieťahu všetko, čo je k účinnému
a rýchlemu výkonu tejto vyhlášky
potrebné. Židovské byty, ktoré sa
v rámci tejto akcie majú uvoľniť, nech
ÚŽ hlási príslušným okresným
úradom.

Výdavky, spojené s výkonom tejto
vyhlášky povinní sú hradiť Židia zo
svojich vlastných finančných
prostriedkov. Vysťahovaní Židia
musia byť v nových bytoch ubytovaní
predovšetkým v židovských
domácnostiach.

Udržovanie verejného poriadku
a organizácia zdravotnej služby pri
vykonávaní tejto vyhlášky vyhradené
je príslušným úradom verejnej správy
vnútornej.

Židia, ktorí sa nasťahovali podľa tejto
vyhlášky do nového bydliska, sú
povinní sa hneď prihlásiť na
príslušnom okresnom úrade podľa
nového bydliska, vo Vrbovom a vo
Svätom Juri na notárskom úrade
a v miestach, kde je štátny policajný
úrad, na tomto úrade.

Gardista, 31. mája 1942, s. 3.

 

PRAMEŇ Č. 3: 

Zápisnica

o medziministerskej porade, konanej dňa 28. januára 1943 v zasadacej sieni prezídia 
Ministerstva financií v Bratislave za prítomnosti zástupcov: 

Ministerstva zahraničných vecí, ministerstva národnej obrany, ministerstva vnútra, 
ministerstva pravosúdia, ministerstva školstva a nár. osvety, ministerstva 
hospodárstva, ministerstva dopravy a verej. prác, rezortu VP, železničného 
a poštového, Najvyššieho kontrol. dvora, ministerstva financií, Štátneho 
pozemkového úradu, Hlavného veliteľstva žandárstva, Generálneho sekretariátu 

HSĽS, Štátneho sekretariátu pre zálež. nemeckej národnej skupiny na Slovensku, 
Hlavného veliteľstva HG a Hlavného veliteľstva HM. 

....

Podnetom dnešnej porady je skutočnosť, že mnohé rezorty ako 
i korporácie svojvoľne prevzali mnohé hnuteľnosti a na výzvu Ministerstva financií, 
poťažne daňových úradov, aby oznámili presný zoznam zadržaných vecí, ani len 
neodpovedali. Nechceme robiť nepríjemnosť, plníme len svoju povinnosť, uloženú 
nám Vl. nariadením č. 151/1942 Sl. z. Hlinkova garda, Hlinkova mládež, HSĽS mali 
možnosť v začiatkoch židovskej akcie prevziať mnohé hnuteľnosti, ktoré aj prevzali 
a tieto teraz nechcú vydať. Okresné úrady, Žandárske veliteľstvá zdráhajú sa vydať 
čo i len zoznamy. Potrebné je túto otázku definitívne už ukončiť, jednak pre zistenie 
presného stavu, jednak preto, že tieto hnuteľnosti nemôžu byť ponechané nikomu 
zadarmo. 

....

Žiadam preto tu prítomných zástupcov, aby rezorty, organizácie, ktoré 
nám doteraz neoznámili zoznam zadržaných žid. hnuteľností, aby tak v dohľadnej 
dobe učinili, aby nám ohlásili všetko to, čo po židoch držia. Pri tom spomenul, že 
Daňový úrad v Žiline mu oznámil, že Garda v Sústreďovacom tábore, odkiaľ boli 
židia odtransportovaní, odobrala im skoro všetky textilné predmety. Toto dosiaľ tiež 
Gardou hlásené nebolo. Dávam pánom na uváženie, jako by sa mala v takom 
prípade úhrada previesť. 

....

Slova sa ujíma zástupca Hlinkovej gardy. Spomína, že HG dostala pri 
prevádzaní židovskej otázky na splnenie tie najnepríjemnejšie úkoly, že gardisti bez 
akejkoľvek odmeny boli výkonom svojej služby donútení konať tie najnepríjemnejšie 
služby /odtrasportovanie Židov a zaisťovanie žid. majetku/. Pokiaľ sa niektorí 
velitelia dopustili prehmatov, nehodláme ich kryť. Niektoré veci sa priamo rozdali 
chudobe v dobrej snahe pomoci v rámci Zimnej pomoci. Vedomí sme si toho, že 
nejednalo sa regulerne. Keď si však niektoré miestne veliteľstvá alebo aj OVHG 
doplnili inventár potrebným nábytkom aj inými vecami, nemožno v tom vidieť zlý 
úmysel. Naši velitelia nie sú školení právnici, sú obyčajní ľudia a pri prevádzaní 
židovskej otázky prišli na myšlienku, že keď HG je tiež ochrankyňou štátu, že má 
tiež určité práva na tieto hnuteľnosti. (Slovenský národný archív v Bratislave) 

(Zdroj: Slovenský národný archív v Bratislave, fond: Povereníctvo financií) 

Prečítajte si prameň č. 1 a odpovedajte na nasledujúce otázky: 

1. Kedy bola vyhláška vydaná? Kto je jej autorom? Čo o tomto politikovi viete? 

.......................................................................................................................................................
....................................................................................................................................................... 

2. O čom vyhláška hovorí? 

.......................................................................................................................................................
....................................................................................................................................................... 

3. Čím bol zdôvodnený zákaz vo vyhláške? Bola obava zo strany štátu reálna? 

.......................................................................................................................................................
....................................................................................................................................................... 

Prečítajte si prameň č. 2, článok v novinách Gardista s názvom: Ďalšie koncentrovanie 
Židov, a odpovedajte na nasledujúce otázky: 

1. Kto nariaďoval vysťahovanie Židov z miest? Čo mal tento úrad na starosti? 

.......................................................................................................................................................
....................................................................................................................................................... 

2. Bolo vysťahovanie Židov nejako vo vyhláške zdôvodnené? Vedeli Židia, prečo sa 
majú vysťahovať zo svojich domovov? 

.......................................................................................................................................................
....................................................................................................................................................... 

3. Kto mal celú akciu financovať? 

.......................................................................................................................................................
....................................................................................................................................................... 

4. Čo sa podľa vášho názoru stalo s bytmi, z ktorých sa museli Židia vysťahovať? 

.......................................................................................................................................................
....................................................................................................................................................... 

Prečítajte si prameň č. 3 a odpovedajte na nasledujúce otázky: 

1. Čo sa dialo s majetkom, ktorý židovskému obyvateľstvu zhabal štát? 

.......................................................................................................................................................
....................................................................................................................................................... 

2. Čím odôvodňoval zástupca HG zaobchádzanie gardistov s majetkom zhabaným 
Židom? 

.......................................................................................................................................................
....................................................................................................................................................... 

 

 

 

 

 

 

 

 

 Spracoval: Miroslav Palárik